PATVIRTINTA

UAB „Joniškio vandenys“ direktoriaus

2025 m. liepos 11 d. įsakymu Nr. V – 27

**Nereikalingo arba netinkamo (negalimo) naudoti**

**UAB „Joniškio vandenys“ turto pardavimo VIEŠUOSE PREKIŲ aukcionuose taisyklės**

**I SKYRIUS**

**BENDROSIOS NUOSTATOS**

1. Nereikalingo arba netinkamo (negalimo) naudoti UAB „Joniškio vandenys“ (toliau –Bendrovė) turto pardavimo viešuose prekių aukcionuose taisyklės (toliau – Taisyklės) reglamentuoja nereikalingo arba netinkamo (negalimo) naudoti Bendrovės turto (toliau – Turtas) pardavimą viešuose prekių aukcionuose.
2. Taisyklės parengtos vadovaujantis Lietuvos Respublikos valstybės ir savivaldybių turto valdymo, naudojimo ir disponavimo juo įstatymu (toliau – Įstatymas), Nereikalingo arba netinkamo (negalimo) naudoti valstybės ir savivaldybių turto pardavimo viešuose prekių aukcionuose tvarkos aprašu, patvirtintu Lietuvos Respublikos Vyriausybės 2001 m. gegužės 9 d. nutarimu Nr. 531 „Dėl nereikalingo arba netinkamo (negalimo) naudoti valstybės ir savivaldybių turto pardavimo viešuose prekių aukcionuose tvarkos aprašo patvirtinimo“ (toliau – Aukcionų tvarkos aprašas), Aukcionų organizavimo ir vykdymo informacinių technologijų priemonėmis tvarkos aprašu, patvirtintu valstybės įmonės Registrų centro generalinio direktoriaus 2020 m. spalio 15 d. įsakymu Nr. NVE-177 (1.3 E) „Dėl aukcionų organizavimo ir vykdymo informacinių technologijų priemonėmis tvarkos aprašo patvirtinimo“ (toliau – Elektroninių aukcionų tvarkos aprašas).
3. Aukcione gali būti neparduodamas turtas, kurio rinkos vertė yra mažesnė už aukciono organizavimo išlaidas.

**II SKYRIUS**

**AUKCIONŲ RENGIMAS**

1. Pasiruošti aukcionui Bendrovės direktoriaus įsakymu sudaroma pasiruošimo turto pardavimui aukcionuose komisija (toliau – Komisija), kuri nustato:
	1. aukciono vykdymo būdą, atsižvelgdama į parduodamo Turto kainą, pobūdį, aukciono rengimo išlaidas ir technines galimybes;
	2. parduodamo Turto pradinę pardavimo kainą, atsižvelgiant į buhalterinės apskaitos dokumentuose nurodytą jo įsigijimo (pasigaminimo) savikainą ir rinkos vertę;
	3. minimalų kainos didinimo intervalą, kuris elektroninio aukciono atveju yra ne mažiau kaip 20 Eur, o tiesioginio aukciono atveju – ne mažiau kaip 1 procentas pradinės pardavimo kainos;
	4. dalyvio registravimo mokestį, jeigu aukcionas tiesioginis;
	5. dalyvio garantinį įnašą, kuris yra 10 procentų pradinės Turto pardavimo kainos, kai aukcionas elektroninis;
	6. registracijos į aukcioną pradžios ir pabaigos datą ir laiką;
	7. dalyvių registravimo, asmens duomenų patvirtinimo tvarką, datą ir laiką, vietą, kai aukcionas tiesioginis;
	8. aukciono pradžios ir pabaigos datą ir laiką;
	9. pateikia Turto techninius duomenis, būklės aprašymą;
	10. parduodamo Turto apžiūros vietą, datą ir laiką;
	11. paskiria asmenį, atsakingą už informacijos apie vykdomą Aukcioną teikimą;
	12. priima sprendimus dėl Turto pardavimo kainos mažinimo pakartotiniuose aukcionuose;
	13. priima sprendimus dėl bendros ūkinės paskirties atskirų turtinių vienetų jungimo į aukcionuose parduodamus turtinius kompleksus, jei parduodamas turtinis kompleksas turi didesnę vertę negu atskiri parduodamo turto vienetai, ir neparduotus turtinius kompleksus sudarančių turtinių vienetų atskiro pardavimo.
2. Komisija sprendimus priima posėdžiaudama pilna sudėtimi. Jei posėdyje nedalyvauja visi nariai, sprendimas laikomas priimtu, jei jam pritarta balsų dauguma, dalyvaujant komisijos pirmininkui.
3. Komisijos sprendimai įforminami protokolu, kurį surašo Komisijos sekretorius. Protokolą pasirašo visi dalyvavę Komisijos nariai.
4. Komisijos nariai įsipareigoja saugoti ir tik įstatymų bei kitų teisės aktų nustatytais tikslais ir tvarka naudoti konfidencialią informaciją, kuri jiems taps žinoma dirbant Komisijoje. Savo įsipareigojimą patvirtina pasirašydami konfidencialumo pasižadėjimą (Taisyklių 1 priedas).
5. Prieš Aukcioną rengiama parduodamo Turto apžiūra, kuri turi trukti ne mažiau kaip 3 dienas. Kiekvienas pageidaujantis asmuo turi teisę dalyvauti apžiūroje ir įvertinti parduodamo Turto būklę.
6. Komisija negali nustatyti mažesnės pradinės turto pardavimo kainos, negu šio turto likutinė vertė.
7. Atsižvelgiant į Komisijos protokolą rengiamas Bendrovės direktoriaus įsakymas, kuriuo patvirtinamas parduodamo turto sąrašas, sąlygos ir atsižvelgiant į aukciono vykdymo būdą, kai:
	1. pasirinkus vykdyti aukcioną tiesioginiu būdu, sudaroma ne mažiau negu trijų asmenų komisija, kurią sudaro aukciono vedėjas, aukciono sekretorius ir nariai;
	2. pasirinkus vykdyti aukcioną elektroniniu būdu, paskiriamas atsakingas už elektroninio aukciono vykdymą asmuo.

**III SKYRIUS**

**AUKCIONŲ PROCEDŪRŲ VYKDYMAS**

1. Pasirinkus vykdyti elektroninį, aukcionas vykdomas šiose Taisyklėse nustatyta tvarka.
2. Tiesioginis aukcionas vykdomas šiose Taisyklėse nustatyta tvarka.
3. Aukcionas gali būti vykdomas, jeigu į jį užsiregistravo ne mažiau kaip 2 aukciono dalyviai.
4. Jeigu turtas nebuvo parduotas aukcione, jis gali būti naudojamas kitu Įstatymo nustatytu būdu, nurašomas arba parduodamas pakartotiniame aukcione, sumažinus pradinę pardavimo kainą ne daugiau kaip 30 procentų ankstesniame aukcione nustatytos pradinės pardavimo kainos, o pradedant ketvirtuoju aukcionu – ne daugiau kaip 50 procentų ankstesniame aukcione nustatytos pradinės pardavimo kainos. Pakartotinių aukcionų skaičius neribojamas.
5. Aukciono dalyvių asmens duomenys tretiesiems asmenims gali būti atskleisti tik asmens duomenų apsaugą reguliuojančių teisės aktų nustatytais atvejais.

**IV SKYRIUS**

**AUKCIONO SKELBIMAS**

16. Informacija apie pirmą kartą rengiamą Turto aukcioną, o jam neįvykus, apie rengiamą pakartotinį to paties Turto aukcioną skelbiama viešai ne vėliau kaip prieš 15 kalendorinių dienų iki aukciono dalyvių registravimo pradžios.

17. Informacija apie rengiamą aukcioną skelbiama Bendrovės internetinėje svetainėje, o jei tai elektroninis aukcionas – skelbiama ir specialioje interneto svetainėje [www.evarzytynes.lt](http://www.evarzytynes.lt).

18. Skelbime apie aukcionus nurodoma:

18.1. Aukciono organizatoriaus pavadinimas, kodas ir buveinė;

18.2. aukciono vykdymo būdas ir vieta, registracijos į aukcioną pradžios / pabaigos ir aukciono pradžios / pabaigos data ir laikas;

18.3. informacija apie parduodamą Turtą (pavadinimas, pagaminimo metai, techniniai ir kiti duomenys), kiti identifikavimo duomenys bei trečiųjų asmenų teisės į parduodamą Turtą;

18.4. pradinė Turto pardavimo kaina;

18.5. minimalus kainos didinimo intervalas;

18.6. aukciono dalyvių registravimo, dokumentų pateikimo ir asmens duomenų patvirtinimo tvarka, vieta, data ir laikas, kai aukcionas tiesioginis;

18.7. aukciono dalyvių registravimo, dokumentų pateikimo ir asmens duomenų patvirtinimo tvarka, vieta (specialiosios interneto svetainės adresas – [www.evarzytynes.lt](http://www.evarzytynes.lt)), data ir laikas, kai aukcionas elektroninis;

18.8. minimalus privalomas aukciono dalyvių skaičius ir sąlyga, kad registracija į aukcioną vykdoma tik tada, kai dokumentus registracijai pateikė ne mažiau kaip 2 asmenys, atitinkantys aukciono organizatoriaus nustatytus reikalavimus;

18.9. dalyvio registravimo mokesčio dydis ir sumokėjimo terminas, kai aukcionas tiesioginis;

18.10. dalyvio registravimo mokesčio ir garantinio įnašo dydis bei sumokėjimo terminas, kai aukcionas elektroninis;

18.11. banko sąskaitos, į kurią turi būti sumokamos 18.9 ir 18.10 papunkčiuose nurodytos įmokos ir atsiskaitoma už nupirktą Turtą, numeris;

18.12. atsiskaitymo už nupirktą Turtą terminas ir tvarka;

18.13. aukcione parduoto Turto ir su juo susijusios dokumentacijos perdavimo aukciono laimėtojui terminas ir tvarka;

18.14. piniginių įmokų, nurodytų 18.9 ir 18.10 papunkčiuose (neįvykus aukcionui, nes dokumentus registracijai pateikė mažiau kaip 2 dalyviai, jį atšaukus, nelaimėjusiems dalyviams ir kt. atvejais), grąžinimo tvarka;

18.15. parduodamo Turto apžiūros vieta, data ir laikas;

18.16. atsakingo už informacijos apie vykdomą aukcioną teikimą kontaktinio asmens vardas ir pavardė, adresas, elektroninio pašto adresas ir telefono numeris;

18.17. kita informacija.

**V SKYRIUS**

**TIESIOGINIO AUKCIONO VYKDYMAS**

19. Tiesioginis aukcionas vykdomas Bendrovės patalpose skelbime nurodytoje vietoje ir nurodytu laiku. Tiesioginį aukcioną vykdo Bendrovės direktoriaus įsakymu sudaryta Komisija, kuriai vadovauja aukciono vedėjas (toliau – Vedėjas).

20. Fizinis asmuo, registruodamasis į tiesioginį aukcioną, gali veikti savo vardu arba kaip kito fizinio asmens atstovas. Registruotis į aukcioną gali tik vieną kartą – arba kaip dalyvis, arba kaip kito asmens atstovas. Registracijos į aukcioną metu turi būti pateikiamas finansų įstaigos išduotas dokumentas, patvirtinantis, kad yra sumokėtas dalyvio registravimo mokestis ir:

20.1. dalyvio asmens duomenys: vardas, pavardė, asmens kodas, adresas korespondencijai, elektroninio pašto adresas, telefonas – jeigu asmuo atstovauja sau;

20.2. jeigu aukcione registruojasi fizinis asmuo, kuris pageidauja atstovauti kitam fiziniam asmeniui, registracijos metu turi būti pateikiami atstovaujamo asmens duomenys (vardas, pavardė, asmens kodas), atstovavimo pagrindas ir atstovavimo faktą patvirtinantis teisės aktų nustatyta tvarka išduotas įgaliojimas.

21. Juridiniai asmenys tiesioginiame aukcione dalyvauja per atstovą – juridinio asmens vadovą arba įgaliotą asmenį, kuris registracijos metu pateikia atstovavimo faktą patvirtinantį teisės aktų nustatyta tvarka pasirašytą juridinio asmens vadovo įgaliojimą. Registracijos į aukcioną metu pateikiamas finansų įstaigos išduotas dokumentas, patvirtinantis, kad yra sumokėtas dalyvio registravimo mokestis, dalyvio asmens duomenys: juridinio asmens pavadinimas, kodas, adresas korespondencijai, elektroninio pašto adresas, telefonas ir aukcione ketinantys dalyvauti juridiniai asmenys, taip pat juridinio asmens statuso neturintys subjektai, jų filialai ar atstovybės registracijos metu papildomai pateikia:

21.1. juridinių asmenų registro išrašą (ar kitą veiklos pagrindimo dokumentą), jeigu pagal asmens registravimo vietos įstatymus toks subjektas privalo jį turėti;

21.2. įstatus arba nuostatus (ar kitą steigimo dokumentą), jeigu pagal asmens registravimo vietos įstatymus toks subjektas privalo juos turėti;

21.3. kompetentingo valdymo organo sprendimą įsigyti aukcione parduodamą Turtą, jeigu pagal asmens steigimo dokumentus ar teisės aktus sprendimą turi priimti valdymo organas;

21.4. atstovo įgaliojimus patvirtinančius dokumentus.

22. Aukciono dalyviai registruojami viešo prekių tiesioginio aukciono dalyvių registracijos žurnale (Taisyklių 2 priedas).

23. Registruojant tiesioginio aukciono dalyvį, jam pateikus asmens tapatybę patvirtinantį dokumentą, išduodamas Viešo prekių tiesioginio aukciono dalyvio bilietas (toliau – Dalyvio bilietas), kuriame įrašytas dalyvio numeris.

24. Prieš pradedant kiekvieno parduodamo Turto tiesioginį aukcioną, Vedėjas skelbia Turto pavadinimą, apibūdina jį, jeigu yra galimybė, parodo nuotrauką, praneša pradinę pardavimo kainą ir minimalų kainos didinimo intervalą.

25. Pirmoji tiesioginio aukciono dalyvių siūloma kaina turi būti ne mažesnė už pradinę Turto pardavimo kainą. Kiekvieno kito tiesioginio aukciono dalyvio siūloma kaina turi būti ne mažesnė už prieš tai pasiūlytą kainą, padidintą ne mažiau kaip minimaliu kainos didinimo intervalu.

26. Tiesioginio aukciono dalyvis, ketinantis įsigyti Turtą, privalo pakelti Dalyvio bilietą su jame įrašytu dalyvio numeriu, nukreiptu į Vedėjo pusę, ir garsiai skelbti savo siūlomą kainą.

27. Vedėjas pakartoja kiekvieną pasiūlytą kainą ir ją pasiūliusio tiesioginio aukciono dalyvio numerį.

28. Jeigu nė vienas tiesioginio aukciono dalyvis nebesiūlo didesnės kainos, Vedėjas kas 5 sekundes dar tris kartus pakartoja paskutinę pasiūlytą kainą, skelbdamas pakartojimų skaičių. Nuskambėjus trečiajam pakartojimui, Vedėjas plaktuko dūžiu patvirtina ir paskelbia, kad Turtas parduotas už paskutinę paskelbtą kainą.

29. Aukciono dalyvis, pasiūlęs didžiausią kainą, pripažįstamas tiesioginio aukciono laimėtoju, o paskutinė pasiūlyta kaina yra pripažįstama Turto pardavimo kaina.

30. Tiesioginio aukciono laimėtojas privalo parodyti Vedėjui Dalyvio bilietą. Tiesioginio aukciono laimėtojo pasiūlyta kaina, asmens ir kt. duomenys įrašomi į Viešo prekių tiesioginio aukciono vedėjo registrą (Taisyklių 3 priedas).

31. Pasibaigus vieno Turto tiesioginiam aukcionui, ta pačia tvarka parduodamas kitas Turto objektas.

32. Laikoma, kad Turtas neparduotas tiesioginiame aukcione, jeigu:

32.1. aukcionas neįvyksta, nes jame užsiregistravo mažiau kaip 2 aukciono dalyviai;

32.2. nė vienas tiesioginio aukciono dalyvis nepasiūlo kainos, lygios ar didesnės už pradinę Turto pardavimo kainą.

33. Tiesioginį aukcioną paskelbus neįvykusiu dėl to, kad jame užsiregistravo mažiau negu 2 dalyviai, sumokėtas dalyvio registravimo mokestis grąžinamas į tą pačią sąskaitą, iš kurios buvo atliktas mokėjimas, per 5 darbo dienas nuo aukciono paskelbimo neįvykusiu dienos.

**VI SKYRIUS**

**ELEKTRONINIO AUKCIONO VYKDYMAS**

34. Elektroninis aukcionas vykdomas informacinių technologijų priemonėmis valstybės įmonės Registrų centro administruojamoje specialiojoje interneto svetainėje [www.evarzytynes.lt](http://www.evarzytynes.lt). Elektroninį aukcioną vykdo Bendrovės direktoriaus įsakymu paskirtas atsakingas asmuo. Aukcionas skelbiamas Bendrovės direktoriaus įsakymu patvirtinus elektroninio aukciono sąlygas, kurias rengia Komisija.

35. Elektroninio aukciono sąlygose nurodoma:

35.1. Aukciono organizatoriaus pavadinimas, kodas ir buveinė;

35.2. informacija apie parduodamą Turtą (pavadinimas, pagaminimo metai, techniniai ir kiti duomenys), kiti identifikavimo duomenys bei trečiųjų asmenų teisės į parduodamą Turtą;

35.3. pradinė Turto pardavimo kaina;

35.4. minimalus kainos didinimo intervalas;

35.5. dalyvio garantinio įnašo dydis ir sumokėjimo terminas;

35.6. minimalus privalomas aukciono dalyvių skaičius ir registravimo į aukcioną pradžios/pabaigos data ir laikas bei sąlyga, kad registracija į aukcioną vykdoma tik tada, kai dokumentus pateikė ne mažiau kaip 2 asmenys, atitinkantys nustatytus reikalavimus;

35.7. dokumentai, kuriuos aukciono dalyviai privalo pateikti ir jų pateikimo tvarka;

35.8. aukciono pradžios/pabaigos data ir laikas;

35.9. parduodamo Turto apžiūros vieta, data, laikas;

35.10. atsakingo už informacijos apie vykdomą aukcioną teikimą kontaktinio asmens vardas ir pavardė, adresas, elektroninio pašto adresas ir telefono numeris;

35.11. banko sąskaitos, į kurią turi būti sumokėtas garantinis įnašas ir atsiskaitoma už nupirktą Turtą, numeris;

35.12. atsiskaitymo už nupirktą Turtą terminas ir tvarka;

35.13. aukcione nupirkto Turto ir su juo susijusios dokumentacijos perdavimo aukciono laimėtojui terminas ir tvarka;

35.14. kitos aukciono sąlygos.

36. Elektroninio aukciono dalyvių registravimas:

36.1. asmuo, pageidaujantis dalyvauti elektroniniame aukcione, turi registruotis į jį skelbime nurodytu registracijos laikotarpiu prisijungdamas specialiojoje interneto svetainėje [www.evarzytynes.lt](http://www.evarzytynes.lt) ir patvirtinti savo tapatybę svetainėje siūlomais asmens tapatybės nustatymo būdais. Patvirtinti savo tapatybę gali Lietuvos Respublikos piliečiai arba užsienio piliečiai, kuriems Lietuvos Respublikos teisės aktų nustatyta yra išduoti asmens tapatybę patvirtinantys dokumentai;

36.2. asmuo, patvirtinęs savo tapatybę, specialiosios interneto svetainės skiltyje „Mano duomenys“ privalo nurodyti: adresą korespondencijai (jei gyvenamoji vieta / buveinė nėra deklaruota ar nesutampa su deklaruota), elektroninio pašto adresą, telefono numerį, banko sąskaitą, į kurią turi būti grąžintas dalyvio garantinis įnašas aukciono sąlygose nustatytais atvejais;

36.3. fizinis asmuo, prisijungęs specialiojoje interneto svetainėje, gali veikti savo vardu arba kaip kito fizinio asmens atstovas. Registruotis į aukcioną gali tik vieną kartą – arba kaip dalyvis, arba kaip kito asmens atstovas. Registracijos į elektroninį aukcioną metu turi būti pateikiama:

36.3.1. finansų įstaigos išduotų dokumentų, patvirtinančių, kad yra sumokėtas dalyvio garantinis įnašas, kopijos;

36.3.2. jeigu aukcione registruojasi fizinis asmuo, kuris pageidauja atstovauti kitam fiziniam asmeniui, registracijos metu sistemoje turi būti pateikiami atstovaujamo asmens duomenys (vardas, pavardė), atstovavimo pagrindas ir atstovavimo faktą patvirtinančio teisės aktų nustatyta tvarka išduoto įgaliojimo kopija. Jeigu pats dalyvis kartu su atstovaujamu asmeniu bus įgyjamo turto savininkas, jis privalo būti nurodytas kaip atstovaujamas asmuo. Jeigu dalyvis nebus nurodytas kaip atstovaujamas asmuo, tai reikš, kad jis atlieka tik dalyvio funkciją, bet Turto nepirks;

36.4. juridinis asmuo elektroniniame aukcione dalyvauja per atstovą – juridinio asmens vadovą arba įgaliotą asmenį, kuriam įgaliojimą juridinio asmens vadovas gali suteikti prisijungęs prie valstybės įmonės Registrų centro klientų savitarnos sistemos ir pasirašęs įgaliojimą elektroniniu parašu, arba registracijos metu specialiojoje interneto svetainėje nurodęs atstovaujamo juridinio asmens pavadinimą, įmonės kodą ir pateikęs atstovavimo faktą patvirtinančio teisės aktų nustatyta tvarka pasirašyto juridinio asmens vadovo įgaliojimo kopiją. Registracijos metu pateikiamos finansų įstaigos išduotų dokumentų, patvirtinančių, kad yra sumokėtas dalyvio garantinis įnašas, kopijos. Aukcione ketinantys dalyvauti juridiniai asmenys, taip pat juridinio asmens statuso neturintys subjektai, jų filialai ar atstovybės registracijos metu papildomai pateikia:

36.4.1. juridinių asmenų registro išrašo (ar kito veiklos pagrindimo dokumento), jeigu pagal asmens registravimo vietos įstatymus toks subjektas privalo jį turėti, kopiją;

36.4.2. įstatų arba nuostatų (ar kito steigimo dokumento), jeigu pagal asmens registravimo vietos įstatymus toks subjektas privalo juos turėti, kopiją;

36.4.3. kompetentingo valdymo organo sprendimo įsigyti aukcione parduodamą Turtą, jeigu pagal asmens steigimo dokumentus ar teisės aktus sprendimą turi priimti valdymo organas, kopiją;

36.4.4. jeigu aukcione ketina dalyvauti keli asmenys (asmenų grupė) – susitarimo dėl ketinimo įsigyti aukcione parduodamą Turtą bendrosios nuosavybės teise arba jungtinės veiklos sutarties kopiją, papildomai nurodant atstovaujamų asmenų duomenis;

36.4. 5. atstovo įgaliojimus patvirtinančių dokumentų kopijas;

36.5. registracijos į elektroninį aukcioną metu asmuo privalo patvirtinti, kad susipažino su elektroninio aukciono vykdymo sąlygomis Tvarkos apraše bei šiose Taisyklėse nustatyta tvarka ir sutinka, kad valstybės įmonė Registrų centras – specialiosios interneto svetainės administratorius ir Bendrovė tvarkytų jo asmens duomenis, įskaitant ir asmens kodą, dalyvavimo aukcione tikslais, Lietuvos Respublikos teisės aktų nustatyta tvarka;

36.6. jeigu asmeniui registruojantis į elektroninį aukcioną pasibaigė registracijos laikas, tolesni registravimo veiksmai negalimi;

36.7. Bendrovės direktoriaus įsakymu paskirtas atsakingas asmuo per elektroninio aukciono skelbime nurodytą laiką patikrina asmens registracijos metu pateiktų dokumentų tinkamumą bei priima sprendimą patvirtinti arba atmesti aukciono dalyvio registraciją ir sistema išsiunčia elektroninį pranešimą asmens registracijos metu nurodytu elektroninio pašto adresu apie patvirtintą arba atmestą registraciją į elektroninį aukcioną.

37. Elektroninio aukciono dalyvių kainos už parduodamą Turtą siūlymas:

37.1. vykstant elektroniniam aukcionui, jo dalyviai turi nurodyti siūlomą kainą už parduodamą Turtą. Dalyviai kainą gali didinti automatiniu arba neautomatiniu būdu;

37.2. kainą didinant neautomatiniu būdu, elektroninio aukciono dalyvis už parduodamą Turtą gali siūlyti ne mažesnę negu pradinę pardavimo kainą arba didesnę už ją kainą, padidintą ne mažesniu dydžiu nei nustatytas minimalus kainos didinimo intervalas. Iki aukciono pabaigos elektroninio aukciono dalyvis kainą gali didinti neribotą skaičių kartų. Kiti aukciono dalyviai turi siūlyti didesnę kainą už prieš tai pasiūlytą, tačiau ją didinti gali ne mažesniu dydžiu nei Bendrovės nustatytas minimalus kainos didinimo intervalas;

37.3. kainą didinant automatiniu būdu, elektroninio aukciono dalyvis nurodo siūlomą pradinę kainą, kuri negali būti mažesnė už pradinę Turto pardavimo kainą, didžiausią siūlomą kainą ir kainos didinimo automatiniu būdu intervalą, kuris negali būti mažesnis nei nustatytas minimalus kainos didinimo intervalas. Kainą didinant automatiniu būdu, rodoma aukciono dalyvio siūloma pradinė kaina, kuri išlieka iki to momento, kol kitas elektroninio aukciono dalyvis pasiūlo didesnę kainą. Kitam dalyviui pasiūlius didesnę kainą, automatinį kainos didinimą nustačiusio aukciono dalyvio siūloma kaina automatiškai padidinama aukciono dalyvio nustatytu intervalu, kol kito aukciono dalyvio pasiūlyta kaina viršys automatinį kainos didinimą nustačiusio aukciono dalyvio nurodytą didžiausią siūlomą kainą. Aukciono dalyvio automatiniu būdu pasiūlyta didžiausia kaina iki elektroninio aukciono pabaigos negali būti žinoma nei Bendrovei, nei kitiems aukciono dalyviams ar tretiesiems asmenims;

37.4. jeigu elektroninio aukciono dalyvis, kainą didinantis neautomatiniu būdu, pasiūlo tokią pat kainą, kokią kitas elektroninio aukciono dalyvis, kainą didinantis automatiniu būdu, anksčiau yra nurodęs kaip didžiausią siūlomą kainą, rodoma anksčiau automatinį kainos didinimą nustačiusio aukciono dalyvio didžiausia siūloma kaina, kuri tampa tuo metu už parduodamą Turtą siūloma kaina. Šiame papunktyje nustatyta tvarka taikoma ir tais atvejais, kai automatiniu būdu kainą didinantis aukciono dalyvis pasiūlo tokią pat didžiausią siūlomą kainą, kurią kitas aukciono dalyvis, kainą didinantis automatiniu būdu, anksčiau yra nurodęs kaip didžiausią siūlomą kainą;

37.5. iki elektroninio aukciono pabaigos bet kuris elektroninio aukciono dalyvis gali nustatyti automatinį kainos didinimą arba padidinti ar sumažinti anksčiau automatiniu būdu nustatytą didžiausią siūlomą kainą. Aukciono dalyvis, kurio pasiūlyta kaina vykstant elektroniniam aukcionui yra didžiausia, anksčiau automatiniu būdu nustatytos didžiausios siūlomos kainos negali sumažinti daugiau, negu tuo metu rodoma jo pasiūlyta kaina;

37.6. aukciono vykdymo metu specialiojoje interneto svetainėje [www.evarzytynes.lt](http://www.evarzytynes.lt) rodoma didžiausia tuo metu už parduodamą Turtą pasiūlyta kaina;

37.7. elektroninio aukciono dalyvio pasiūlyta kaina laikoma priimta, kai iki aukciono pabaigos ji užfiksuojama specialiosios interneto svetainės serveryje. Aukciono dalyvis neturi teisės atšaukti savo kainos pasiūlymo.

38. Elektroninio aukciono pabaiga:

38.1. elektroninis aukcionas baigiamas skelbime nurodytu laiku. Jeigu iki aukciono pabaigos yra gautas bent vienas kainos pasiūlymas, jis pratęsiamas papildomam penkių minučių ir nulio sekundžių terminui, kurio metu elektroninio aukciono dalyviai gali siūlyti kainą už parduodamą Turtą. Po kiekvieno per pratęstą papildomą penkių minučių ir nulio sekundžių terminą gauto kainos pasiūlymo aukcionas pakartotinai pratęsiamas penkių minučių ir nulio sekundžių terminui, kuris pradedamas skaičiuoti nuo kainos pasiūlymo gavimo momento. Pratęstas aukcionas užbaigiamas, jeigu per penkias minutes ir nulį sekundžių po paskutinio kainos pasiūlymo negaunamas kitas didesnės kainos pasiūlymas;

38.2. aukciono laimėtoju pripažįstamas tas dalyvis, kuris iki elektroninio aukciono pabaigos pasiūlė didžiausią kainą. Laimėjusio dalyvio pasiūlyta kaina kartu yra ir Turto pardavimo kaina;

38.3. pasibaigus elektroniniam aukcionui, specialiojoje interneto svetainėje [www.evarzytynes.lt](http://www.evarzytynes.lt) paskelbiama kaina, už kurią parduotas Turtas, laimėtojui išsiunčiamas elektroninis pranešimas apie laimėtą aukcioną, o nelaimėjusiems dalyviams išsiunčiamas elektroninis pranešimas apie tai, kad aukciono nelaimėjo.

39. Elektroninis aukcionas laikomas neįvykusiu, jeigu:

39.1. dokumentus registracijai į aukcioną pateikė mažiau kaip 2 dalyviai;

39.2. nė vienas dalyvis nepasiūlė aukciono sąlygose nustatytos pradinės pardavimo kainos arba didesnės pagal nustatytą minimalų kainos didinimo intervalą pardavimo kainos;

39.3. pasibaigus aukcionui paaiškėjo, kad laimėtojas neatitinka elektroninio aukciono dalyviui keltų reikalavimų, nurodytų aukciono sąlygose;

39.4. neįvykdytos kitos aukciono sąlygos;

39.5. Aukciono organizatorius pagal specialiosios interneto svetainės [www.evarzytynes.lt](http://www.evarzytynes.lt) administratoriaus pranešimą dėl tinklapio veiklos sutrikimo, dėl kurio elektroninis aukcionas negali būti laikomas teisėtai įvykusiu, priima sprendimą atšaukti aukcioną.

40. Garantinio įnašo grąžinimo tvarka:

40.1. aukciono laimėtojo garantinis įnašas įskaitomas kaip dalinė įmoka už įsigytą Turtą;

40.2. aukciono dalyviams, nepripažintiems laimėtojais, aukcione nedalyvavusiems asmenims, garantiniai įnašai grąžinami per 5 darbo dienas po aukciono pabaigos;

 40.4. tuo atveju, jei asmuo sumokėjo aukciono dalyvio garantinį įnašą, tačiau neketino įsiregistruoti aukciono dalyviu, arba nespėjo užbaigti registracijos į aukcioną, garantinis įnašas grąžinami pagal mokėtojo prašymą, pateiktą Bendrovei. Prašyme turi būti nurodytas banko sąskaitos numeris, į kurią grąžinami sumokėti mokesčiai, Turto pavadinimas, aukciono pradžios data ir aukciono numeris;

 40.5. tuo atveju, jei asmuo sumokėjo aukciono dalyvio garantinį įnašą, bet jo registracija iki aukciono pradžios nebuvo patvirtinta, nes dokumentus registracijai į elektroninį aukcioną pateikė mažiau kaip 2 dalyviai, asmuo neatitinka aukciono dalyviui keliamų reikalavimų, dėl specialiosios interneto svetainės tinklapio veiklos sutrikimo atšaukus aukcioną, garantinis įnašas grąžinami per 5 darbo dienas po aukciono paskelbimo neįvykusiu.

**VII SKYRIUS**

**ATSISKAITYMAS UŽ AUKCIONE NUPIRKTĄ TURTĄ**

41. Aukcioną paskelbus baigtu, aukciono laimėtojui (arba įgaliotam asmeniui) ne vėliau kaip kitą darbo dieną po aukciono pabaigos registruotu laišku ar elektroniniu laišku, pasirašytu teisinę galią turinčiu elektroniniu parašu, išsiunčiamas pranešimas, kuriame nurodomas parduoto Turto pavadinimas, aukciono numeris (jei aukcionas elektroninis), banko sąskaita, į kurią turi būti sumokėta Turto įsigijimo kaina (sumokėtas dalyvio garantinis įnašas (jeigu buvo taikomas) įskaitomas į parduoto objekto kainą) ir atsiskaitymo už nupirktą Turtą terminas, Viešame prekių aukcione parduoto turto objekto perdavimo akto pasirašymo tvarka ir vieta, aukcione įsigyto Turto perdavimo tvarka ir terminas.

 42. Aukciono laimėtojas už nupirktą Turtą galutinai atsiskaito ne vėliau kaip per 5 darbo dienas po įvykusio aukciono.

43. Gavus banko patvirtinimą, kad sumokėta visa Turto pardavimo kaina, 2 egzemplioriais parengiamas Viešame prekių aukcione parduoto turto objekto perdavimo aktas, kurį pasirašo Bendrovės direktorius arba jo įgaliotas asmuo ir aukciono laimėtojas arba jo įgaliotas asmuo.

44. Viešame prekių aukcione parduoto turto objekto perdavimo aktas yra nuosavybės teisę į jį patvirtinantis dokumentas.

45. Aukcione nupirktas Turtas, Viešame prekių aukcione parduoto turto objekto perdavimo aktas ir su šio Turto objekto naudojimu susijusi dokumentacija aukciono laimėtojui perduodama per 3 darbo dienas nuo atsiskaitymo už nupirktą Turtą dienos.

46. Jeigu aukciono laimėtojas sumokėjo visą Turto įsigijimo kainą, tačiau per 3 darbo dienas jo nepasiėmė iš saugojimo vietos ir nepasirašė Viešame prekių aukcione parduoto turto objekto perdavimo akto, Bendrovė, kuri nėra įpareigota toliau saugoti Turtą, neatsako už Turto būklės pablogėjimą po pardavimo aukcione. Su aukciono laimėtoju gali būti suderinamas kitas turto pasiėmimo terminas, tačiau, jei suderinus ilgesnį terminą, bet ne daugiau negu 10 darbo dienų, turtas neperduodamas, už Turtą sumokėti pinigai grąžinami bankiniu pavedimu aukciono laimėtojui, o Turtas laikomas neparduotu.

47. Jeigu per nustatytą terminą aukciono laimėtojas neatsiskaito už nupirktą Turtą ir nepasirašo Viešame prekių aukcione parduoto turto objekto perdavimo akto, laikoma, kad Turto perleidimo sandoris nesudaromas dėl aukciono laimėtojo kaltės. Tokiu atveju, Bendrovė įgyja teisę negrąžinti dalyvio garantinio įnašo (jeigu buvo taikomas), Turtą parduoti naujame aukcione bei įgyvendinti teises, nurodytas Lietuvos Respublikos civilinio kodekso 6.422 straipsnio 2 dalyje.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

 Nereikalingo arba netinkamo (negalimo)

 naudoti turto

 UAB „Joniškio vandenys“

 pardavimo viešuose prekių aukcionuose

taisyklių

1 priedas

**UAB „JONIŠKIO VANDENYS“**

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

(komisijos pirmininko, komisijos nario, sekretorės vardas ir pavardė)

**KONFIDENCIALUMO PASIŽADĖJIMAS**

20 m. \_\_\_\_\_\_\_\_\_\_\_\_\_\_\_\_ d.

Joniškis

Būdamas UAB „Joniškio vandenys“ nereikalingo arba netinkamo (negalimo) naudoti turto pardavimo viešuose prekių aukcionuose komisijos \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_, (pirmininku, nariu, sekretore)

pasižadu:

1. Saugoti ir tik įstatymų bei kitų teisės aktų nustatytais tikslais ir tvarka naudoti konfidencialią informaciją, kuri man taps žinoma dirbant komisijoje.

2. Man patikėtus dokumentus, kuriuose yra konfidenciali informacija, saugoti tokiu būdu, kad tretieji asmenys neturėtų galimybės su jais susipažinti ar pasinaudoti.

3. Man žinoma, kad konfidencialią informaciją sudaro:

3.1. informacija apie viešo aukciono dalyvius;

3.2. informacija ir kiti dokumentai, kuriuos yra pateikę viešo aukciono dalyviai;

3.3. kita informacija, susijusi su aukciono vykdymu, jeigu jos atskleidimas prieštarauja teisės aktams, daro nuostolių teisėtiems šalių komerciniams interesams.

4. Esu įspėtas, kad pažeidęs šį pasižadėjimą, turėsiu atlyginti padarytus nuostolius.

|  |  |
| --- | --- |
|  |  |
|  **\_\_\_\_\_\_\_\_\_\_\_\_\_** | \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ |
|  (parašas) |  (vardas, pavardė) |
|  |  |

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

 Nereikalingo arba netinkamo (negalimo)

 naudoti ir patikėjimo teise valdomo valstybės turto

 pardavimo viešuose prekių aukcionuose

 taisyklių

 2 priedas

**VIEŠO PREKIŲ TIESIOGINIO AUKCIONO DALYVIŲ REGISTRACIJOS ŽURNALAS**

|  |
| --- |
| Aukciono vieta:\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ |
|  |
| Aukciono data: \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ |

|  |  |  |  |  |  |  |  |
| --- | --- | --- | --- | --- | --- | --- | --- |
| Dalyvio eilės Nr. | Vardas, pavardė (pavadinimas) | Asmens (įmonės) kodas | Adresas korespondencijai | Aukciono dalyvio atstovas | Įgaliojimas (data, numeris, įgalioto asmens vardas, pavardė) | Elektroninio pašto adresas, tel. numeris | Parašas |
|  |  |  |  |  |  |  |  |
|  |  |  |  |  |  |  |  |
|  |  |  |  |  |  |  |  |
|  |  |  |  |  |  |  |  |
|  |  |  |  |  |  |  |  |

|  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- |
|

|  |  |  |
| --- | --- | --- |
|  |  |  |
| Komisijos narys | **\_\_\_\_\_\_\_\_\_\_\_\_\_** | \_\_\_\_\_\_\_\_\_\_\_\_\_\_\_\_\_\_\_\_\_\_\_\_ |
|  | (parašas) | (vardas, pavardė) |
|  |  |  |

\_\_\_\_\_\_\_\_\_\_\_\_\_\_\_ |

 Nereikalingo arba netinkamo (negalimo)

 naudoti ir patikėjimo teise valdomo valstybės turto

 pardavimo viešuose prekių aukcionuose taisyklių

 3 priedas

**VIEŠO PREKIŲ TIESIOGINIO AUKCIONO VEDĖJO REGISTRAS NR.** \_\_\_\_\_

|  |
| --- |
| Aukciono vieta \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ |
|  |
| Aukciono data \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ |

|  |  |  |  |  |
| --- | --- | --- | --- | --- |
| Eil. Nr.  | Parduodamas turto objektas | Pradinė pardavimo kaina eurais | Aukciono laimėtojo pasiūlyta kaina eurais | Aukciono laimėtojas |
| vardas, pavardė (pavadinimas) | asmens (įmonės) kodas | adresas (buveinė), elektroninio pašto adresas, tel. numeris |
|  |  |  |  |  |  |  |
|  |  |  |  |  |  |  |
|  |  |  |  |  |  |  |
|  |  |  |  |  |  |  |
|  |  |  |  |  |  |  |
|  |  |  |  |  |  |  |
|  |  |  |  |  |  |  |

|  |  |  |
| --- | --- | --- |
| Aukciono vedėjas | **\_\_\_\_\_\_\_\_\_\_\_\_\_** | \_\_\_\_\_\_\_\_\_\_\_\_\_\_\_\_\_\_\_\_\_\_\_\_ |
|  | (parašas) | (vardas, pavardė) |

\_\_\_\_\_\_\_\_\_\_\_\_\_\_\_